जल संरक्षण के लिए आगे आना होगा : सींवर
हमनेहजारों वर्षों के संग्रहित भूजल को पिछले दो दशक में अतिदोहन करके जल संकट की स्थिति पैदा कर दी है। यदि भूजल उपयोग की यही गति रही तो हमारे लिए जलसंकट बड़ा रूप लेकर सामने खड़ा होगा। भूगर्भवेता डॉ. बीआर. सींवर ने यह बात कही। वे बांगड़ महाविद्यालय की राष्ट्रीय सेवा योजना इकाइयों की ओर से चल रहे सात दिवसीय विशेष शिविर में शनिवार को जल संरक्षण एवं युवा वर्ग विषयक वार्ता में मुख्य वक्ता के रूप में बोल रहे थे। उन्होंने कहा कि हजारों वर्ष बनाम पिछले दो दशक का मूल्यांकन हमें सोचने पर मजबूर करता है। विकास के नाम पर आज हर दृष्टि से प्रकृति का शोषण हो रहा है। प्रकृति की कीमत पर होने वाला विकास मानवता के लिए खतरा है। हमारी युवा पीढ़ी को इस बात की जानकारी होनी चाहिए। उन्होंने बताया कि जल को पैदा करना तो इंसान के हाथ में नहीं है लेकिन उसका सदुपयोग तथा समुचित उपयोग मानव के हाथ में है। अत: हमारी युवाशक्ति संकल्प लें कि वे जल का समुचित एवं सदुपयोग करेंगे। उन्होंने कहा कि जल के अपव्यय को रोकना, कृत्रिम जल पुनर्भरण करना तथा वर्षाजल का संग्रहण करना जरूरी है।
जलसंरक्षण को बनाएं अपनी आदत
शिविरमें डॉ. सींवर ने आह्वान किया कि गांवों में जल समिति या पानी पंचायत बनाकर जलचेतना फैलाने का कार्य करें तथा जलस्रोतों के आसपास साफ-सफाई रखें। कार्यक्रम अधिकारी अनिल कुमार ने शिविरार्थियों से संकल्प पत्र भरवाकर उन्हें सामूहिक संकल्प दिलाया कि वे जल संरक्षण को अपनी आदत बनाएंगे। तथा जीवन में इसे व्यावहारिक रूप देंगे। कार्यक्रम अधिकारी डॉ. विमल किशोर गौड़ ने कहा कि आज संपूर्ण विश्व की सबसे ज्वलंत आवश्यकता जल चेतना है। कार्यक्रम अधिकारी चैनाराम मुंदलिया ने कहा कि जल जीवन का आधार है अत: इसका प्रबंधन आवश्यक है। उन्होंने कहा कि वर्षाजल को पीने के काम में अधिक से अधिक लिया जाए। वर्षाजल संरक्षण के लिए घरों में टांके बनाए जाएं। जिससे पानी का संरक्षण बड़ी मात्रा में हो सकें। इस अवसर पर स्वयंसेवक इकराम कोटवाल, हमीद, जीवराज, सुनीता, पूजा गौड़, प्रियंका, अनिता आदि ने भी विचार व्यक्त किए। इस मौके पर अनेक लोेग उपस्थित थे।
hin_Deva hin_Deva hin_Deva hin_Deva